Íbúum á sambýli var vísað frá kaffihúsinu Norðurbakkanum í Hafnarfirði síðastliðinn laugardag . Vísir / Vilhelm Málfríður G. Gröndal , eigandi kaffihússins Norðurbakkans í Hafnarfirði , harmar að miklar annir á kaffihúsinu um síðustu helgi hafi orðið til þess að íbúar á sambýli sem nota hjólastól hafi ekki komist að á kaffihúsinu . Miklar annir hafi verið á kaffihúsinu þennan dag og margir þurft frá að hverfa . Eyrún Björg Guðjónsdóttir og Ásthildur Helga Jónsdóttir eru starfsmenn á sambýli . Eyrún greindi frá því á Facebook á laugardaginn að þær Ásthildur hefðu planað ferð á kaffihús með tveimur einstaklingum í hjólastól . Eyrún Björg Guðjónsdóttir greindi frá heimsókninni á Norðurbakkann á Facebook . „ Við pöntuðum bíl og hlökkuðum mikið til . Þegar við mættum á staðinn fundum við okkur sæti og ætluðum að fara að koma okkur fyrir og hafa það huggulegt . Þá kom starfsmaður að okkur og vísaði okkur pent að fara eitthvert annað þar sem ekki væri pláss fyrir okkur hér , “ sagði Eyrún í færslunni sem vakti mikla athygli og rataði í frétt DV . Þau hafi fengið þau svör að fólk hefði streymt inn allan daginn og væri betra að þau kæmu aftur síðar . „ Á þessum tiltekna stað voru nokkur borð laus og í þokkabót voru tveir inngangar og því vel hægt að fara aðra leið út ef við værum fyrir einhverjum . Sýnið fólki skilning og umhyggju . Við erum ekki öll jafn lánsöm að vera fær um að fara hvert sem við viljum hvenær sem er , “ sagði Eyrún . Ásthildur mætti svo í Bítið á Bylgjunni í vikunni og ræddi málið nánar . Hún sagði það einnig sína upplifun að ekki hefði verið mikið að gera á staðnum þegar þær mættu . „ Ég er að spyrja mig að því hvenær er þetta síðar því við komum á mjög góðum tíma að mínu mati – það var ekki svo mikið að gera , “ sagði Ásthildur . Þau hefðu verið heppin að finna annað kaffihús í grenndinni þar sem vel hafi verið tekið á móti þeim þótt staðurinn hafi verið þéttsetinn . Málfríður G. Blöndal , eigandi Norðurbakkans , kannaðist við málið þegar fréttstofa hafði samband við hana . Hún sagðist þegra hafa brugðist við málinu á sunnudaginn á Facebook . Þar sagðist hún vilja segja nokkur orð fyrir hönd Norðurbakkans : „ Leiðinlegt að heyra þetta en hér hafa átt sér stað einhver mistök . Það eru allir velkomnir á Norðurbakkann og hafa alltaf verið svo lengi sem húsrúm leyfir . Í gær var gríðarlega mikil traffík allan daginn og staðurinn þétt setinn en Norðurbakkinn er ekki stór þótt aðgengið sé gott . Ég vil bjóða þeim aðilum sem lentu í þessu í gær að koma aftur og þyggja veitingar í boði hússins og biðjast sannarlega afsökunar á ónæðinu sem þetta kann að hafa valdið , “ sagði Málfríður í færslunni . Hún ítrekar við Vísi að mikið hafi verið að gera á Norðurbakkanum allan laugardaginn . „ Og þurftu fleiri frá að hverfa sökum anna þennan dag . Ég harma að málið skuli hafa farið í þennan farveg , “ segir Málfríður .